वर्तमान अशांति में न केवल स्थानीय युवक भारी संख्या में शामिल हैं, बल्कि उन्हें आम जनता का भरपूर समर्थन मिल रहा है। इनके हाथों में विदेशी हथियार नहीं हैं, गली-सड़क से उठाए गए पत्थर हैं। माता-पिता, जो नब्बे के दशक में अपनी युवा संतानों को बरजते थे, आज उनका उत्साह बढ़ाते नजर आ रहे हैं। जनाजों में आम लोगों की विराट भागीदारी दिखा रही है कि राज्य का भय समाप्त हो चुका है। बच्चे और महिलाएं भी जलसों-जुलूसों में शरीक हो रहे हैं। आज कश्मीर का कोई जानकार स्वीकार नहीं करेगा कि वर्तमान अशांति पाकिस्तान द्वारा प्रेरित या प्रायोजित है।